**Voyo** je slovenská platená video on demand služba poskytujúca filmy, seriály a televízne programy z vysielania staníc skupiny Markíza. Projekt bol spustený v auguste 2011 ako bezplatný archív programov z produkcie TV Markíza a platforma pre živé vysielanie pôvodnej tvorby a športových prenosov. Postupne sa však pretransformovala na platenú službu po vzore amerického Netflixu. Ponuka dostupných programov je pravidelne rozširovaná. Podľa samotného prevádzkovateľa ide o viac než 2 000 filmov a seriálov. Všetky uvádzané tituly sú buďto slovenské a české, alebo úplne či čiastočne lokalizované. Služba ďalej poskytuje živé vysielanie televíznych staníc Markíza, Doma, Dajto, Markíza KRIMI, Nova International a prémiových športových kanálov Nova Sport 1 a Nova Sport 2. Voyo tiež predplatiteľom umožňuje sledovať vybrané programy exkluzívne až o týždeň skôr než v TV. Na základe prieskumu nezávislej agentúry 2muse bolo Voyo v júli 2022 najznámejšou streamovacou službou na Slovensku, pričom z hľadiska poznateľnosti značky predstihlo aj celosvetových gigantov.

Obsahová ponuka
---------------

Streamovacia služba Voyo za mesačný poplatok 5,99 eur ponúka televízny archív úplne bez reklám a knižnicu plnú československých filmov aj svetových kinohitov. Najúspešnejšie tituly skupiny Markíza či obľúbené turecké seriály je dokonca možné sledovať ešte pred ich televíznou premiérou. 

Voyo sa v novembri 2020 dočkalo obnovy, vďaka prechodu na novú technologickú platformu je modernejšie, svižnejšie a prehľadnejšie. Predplatiteľom ponúka príjemnejšie užívateľské prostredie, vylepšenú navigáciu a množstvo nového obsahu. Odvtedy počet predplatiteľov služby rastie, na jar 2022 malo Voyo na Slovensku a v Česku súhrnne viac než 350 000 platiacich zákazníkov. V septembri 2022 už 400 000.

Voyo Originál
-------------

Od roku 2021 vychádzajú na Voyo originálne seriály a minisérie, ktoré sú dostupné exkluzívne iba na tejto platforme. Prvou z nich bola v novembri 2021 miniséria Prípad Roubal.

Referencie
----------

1. ↑  ŽIVÉ.SK. *Markíza spustila videoportál Voyo. Neponúka zatiaľ nič prevratné* [online]. Živé.sk, 2011-08-18, [cit. 2022-07-19]. Dostupné online.
2. ↑   *VOYO - Sledujte filmy, seriály, TV relácie a šport online* [online]. voyo.markiza.sk, [cit. 2022-07-19]. Dostupné online.
3. ↑   *TV online – Stanice skupiny Markíza naživo - VOYO* [online]. voyo.markiza.sk, [cit. 2022-07-19]. Dostupné online.
4. ↑   *Voyo je najznámejšou streamovacou službou na Slovensku, predstihlo aj celosvetových gigantov* [online]. markiza.sk, 2022-07-11, [cit. 2022-07-19]. Dostupné online.
5. ↑   *Videoportál VOYO prešiel veľkou premenou: Modernejší, prehľadnejší a s ešte lepším obsahom* [online]. markiza.sk, 2020-11-25, [cit. 2022-07-19]. Dostupné online. Archivované 2022-09-04 z originálu.
6. ↑   *Grunt: Voyo překonalo metu 350 tisíc předplatitelů* [online]. MediaGuru.cz, [cit. 2022-07-19]. Dostupné online. (po česky)
7. ↑   *Streamovacia služba Voyo prekročila míľnik 400 000 predplatiteľov* [online]. medialne.trend.sk, 2022-10-20, [cit. 2023-07-18]. Dostupné online.
8. ↑   *Strategie - Markíza predstavila prvý projekt natočený pre Voyo, minisériu o sériovom vrahovi Prípad Roubal* [online]. strategie.hnonline.sk, 2021-10-01, [cit. 2022-07-19]. Dostupné online.

Externé odkazy
--------------

Oficiálny web